26.4.2023 г.
BG
Официален вестник на Европейския съюз
L 111/5
От държавите членки вече се изисква да докладват в обобщен вид информацията за извършените прехвърляния в съответствие с Регламент за изпълнение (ЕС) 2020/1208 на Комисията (13).
След обобщаване от Комисията, резюме от предоставената информация се предоставя в електронна форма в рамките на три месеца от получаването на докладите на държавите членки, като се посочва диапазонът на цените, платени за всяка трансакция на годишно разпределени количества емисии.
Освен това в рамките на двата периода между публикуването на актовете за изпълнение, посочени в член 38, параграф 4 от Регламент (ЕС) 2018/1999, и началото на процедурата за проверка за съответствие държавите членки могат да докладват на Комисията на 15-то число на всеки месец относно извършените прехвърляния.
Освен това, за да се улесни обменът на информация по предвижданите прехвърляния, държавите членки се приканват постоянно да актуализират съответната информация.
Комисията обобщава получената информация и изготвя резюме, което се предоставя своевременно в електронна форма.
С цел да се подобри прозрачността, преди всяко ефективно прехвърляне държавите членки следва да информират Комитета по изменението на климата, създаден с Регламент (ЕС) 2018/1999, за намерението си да пристъпят към прехвърляне на част от годишно разпределените си количества емисии за дадена година.
Поради това е целесъобразно Регламент (ЕС) 2018/1999 да бъде изменен.
(19)
За някои държави членки е възможно за целите на съответствието с Регламент (ЕС) 2018/842 да се вземе предвид отмяната на ограничено количество квоти за емисии в СТЕ на ЕС („възможност за гъвкавост на СТЕ на ЕС“).
От държавите членки, които отговарят на условията, две не са се възползвали от възможността за гъвкавост на СТЕ на ЕС, а една не се е възползвала изцяло от нея.
С оглед на повишеното равнище на амбиция, определено в настоящия регламент, на тези държави членки следва да се предостави нова възможност да се възползват от тази възможност за гъвкавост или отново да я използват.
Поради това е целесъобразно да се определи нов краен срок, в който посочените държави членки да могат да нотифицират Комисията за намерението си да се възползват от тази възможност за гъвкавост или отново да я използват.
Освен това, предвид специфичната структура на икономиката на Малта, националната цел за намаляване на емисиите на парникови газове на тази държава членка, основана на брутния вътрешен продукт на глава от населението, е значително по-висока от нейния потенциал за разходно ефективно намаляване на емисиите.
Поради това е целесъобразно да се увеличи достъпът на Малта до тази възможност за гъвкавост, без да се прави компромис с целта на Съюза за намаляване на емисиите на парникови газове до 2030 г.
(20)
В допълнение към възможността за гъвкавост на СТЕ на ЕС е възможно ограничено количество нетни поглъщания и нетни емисии от ЗПЗГС да бъдат взети предвид за целите на съответствието на държавите членки съгласно Регламент (ЕС) 2018/842 („възможност за гъвкавост за ЗПЗГС“).
За да се гарантира полагането на достатъчно усилия за смекчаване на последиците от изменението на климата до 2030 г. е целесъобразно използването на възможността за гъвкавост за ЗПЗГС да се ограничи, като се раздели на два отделни периода, за всеки от които се прилага горна граница, съответстваща на половината от максималния размер на общите нетни поглъщания, посочен в приложение III към Регламент (ЕС) 2018/842.
Целесъобразно е също така заглавието на посоченото приложение да се приведе в съответствие с Регламент (ЕС) 2018/841 след изменението му с Делегиран регламент (ЕС) 2021/268 на Комисията (14).
В резултат на това вече не е необходимо Регламент (ЕС) 2018/842 да оправомощава Комисията да приема делегирани актове за изменение на заглавието на приложение III към него.
Поради това член 7, параграф 2 от Регламент (ЕС) 2018/842 следва да бъде заличен.
(21)
Когато Комисията установи, че дадена държава членка не постига достатъчен напредък в изпълнението на годишните си нива на емисии съгласно Регламент (ЕС) 2018/842, механизмите за коригиращи действия съгласно посочения регламент следва да бъдат подсилени, за да се даде възможност за бързи и ефективни действия.
Поради това е целесъобразно да се преразгледат изискванията, които се прилагат за плановете за коригиращи действия, които трябва да бъдат представени от държавите членки на Комисията в случай на липса на достатъчен напредък.
(22)
Съюзът и неговите държави членки са страни по Конвенцията на Икономическата комисия за Европа на Организацията на обединените нации за достъпа до информация, участието на обществеността в процеса на вземането на решения и достъпа до правосъдие по въпроси на околната среда (15) („Конвенцията от Орхус“).
Общественият контрол и достъпът до правосъдие са съществени елементи на демократичните ценности на Съюза и инструменти за гарантиране на върховенството на закона.
(13) Регламент за изпълнение (ЕС) 2020/1208 на Комисията от 7 август 2020 г. относно структурата, формàта, процедурите за предоставяне и прегледа на информация, докладвана от държавите членки съгласно разпоредбите на Регламент (ЕС) 2018/1999 на Европейския парламент и на Съвета, и за отмяна на Регламент за изпълнение (ЕС) No 749/2014 на Комисията (ОВ L 278, 26.8.2020 г., стр. 1).
(14) Делегиран регламент (ЕС) 2021/268 на Комисията от 28 октомври 2020 г. за изменение на приложение IV към Регламент (ЕС) 2018/841 на Европейския парламент и на Съвета по отношение на референтните нива за горите, които да се прилагат от държавите членки за периода 2021—2025 г. (ОВ L 60, 22.2.2021 г., стр. 21).
(15) ОВ L 124, 17.5.2005 г., стр. 4.